Document ID: 32009D0977

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Δεκεμβρίου 2009
περί κοινοτικής χρηματοδοτικής συμμετοχής το 2009 στις δαπάνες που πραγματοποιούνται από τα κράτη μέλη για ορισμένα έργα στον τομέα του ελέγχου, της επιθεώρησης και της επιτήρησης της αλιείας
[κοινοποιηθείσα υπό τον αριθμό Ε(2009) 9935]
(Τα κείμενα στη δανική, γερμανική, ελληνική, ισπανική, ιταλική, λετονική, ολλανδική, πορτογαλική, ρουμανική, σουηδική και αγγλική γλώσσα είναι τα μόνα αυθεντικά)
(2009/977/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 21,
Εκτιμώντας τα ακόλουθα:
(1)
Με βάση τις αιτήσεις για κοινοτική συγχρηματοδότηση που υπέβαλαν τα κράτη μέλη στο πλαίσιο των προγραμμάτων ελέγχου της αλιείας τους για το 2009, η Επιτροπή εξέδωσε την απόφαση 2009/746/ΕΚ (2), η οποία άφησε αχρησιμοποίητο μέρος του διαθέσιμου για το 2009 προϋπολογισμού για τον έλεγχο της αλιείας.
(2)
Το εν λόγω αχρησιμοποίητο μέρος του προϋπολογισμού 2009 είναι σκόπιμο να διατεθεί με νέα απόφαση.
(3)
Σύμφωνα με το άρθρο 21 παράγραφος 2 του κανονισμού (ΕΚ) αριθ. 861/2006, ζητήθηκε από τα κράτη μέλη να υποβάλουν αιτήσεις για συμπληρωματική χρηματοδότηση σχετικά με τους τομείς προτεραιότητας που ορίστηκαν από την Επιτροπή, και συγκεκριμένα την αυτοματοποίηση και διαχείριση στοιχείων, τις νέες τεχνολογίες και σεμινάρια στον τομέα της παράνομης, λαθραίας και άναρχης αλιείας.
(4)
Με βάση τα ανωτέρω και λαμβανομένων υπόψη των δημοσιονομικών περιορισμών, οι αιτήσεις κοινοτικής χρηματοδότησης σχετικά με δράσεις όπως πιλοτικά έργα, καθώς και η κατασκευή περιπολικών πλοίων και αεροσκαφών, έχουν απορριφθεί επειδή δεν αφορούσαν τους τομείς προτεραιότητας που ορίζονται ανωτέρω.
(5)
Οι αιτήσεις σχετικά με τις δράσεις που απαριθμούνται στο άρθρο 8 στοιχείο α) του κανονισμού (ΕΚ) αριθ. 861/2006 του Συμβουλίου μπορούν να είναι επιλέξιμες για κοινοτική χρηματοδότηση.
(6)
Οι αιτήσεις για κοινοτική χρηματοδότηση πρέπει να είναι σύμφωνες με τους κανόνες που προβλέπονται στον κανονισμό (ΕΚ) αριθ. 391/2007 της Επιτροπής (3).
(7)
Είναι σκόπιμο να καθοριστούν τα μέγιστα ποσά και το ποσοστό της κοινοτικής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και να θεσπιστούν οι όροι βάσει των οποίων είναι δυνατή η χορήγηση της κοινοτικής συμμετοχής.
(8)
Για να ενθαρρυνθούν οι επενδύσεις στις δράσεις προτεραιότητας που ορίζονται από την Επιτροπή και δεδομένων των αρνητικών επιπτώσεων της οικονομικής κρίσης στους προϋπολογισμούς των κρατών μελών, για τις δαπάνες που σχετίζονται με τους προαναφερόμενους τομείς προτεραιότητας πρέπει να ισχύει υψηλό ποσοστό συγχρηματοδότησης, εντός των ορίων που προβλέπει το άρθρο 15 του κανονισμού (ΕΚ) αριθ. 861/2006.
(9)
Για να είναι επιλέξιμες για χρηματοδοτική συμμετοχή, οι αυτόματες συσκευές εντοπισμού πρέπει να πληρούν τις απαιτήσεις που προβλέπει ο κανονισμός (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τον καθορισμό λεπτομερών διατάξεων σχετικά με δορυφορικά συστήματα παρακολούθησης σκαφών (4).
(10)
Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και αναφοράς πληροφοριών επί αλιευτικών σκαφών πρέπει να πληρούν τις απαιτήσεις που προβλέπει ο κανονισμός (ΕΚ) αριθ. 1077/2008 της Επιτροπής, της 3ης Νοεμβρίου 2008, περί της θέσπισης λεπτομερών κανόνων εφαρμογής του κανονισμού (ΕΚ) αριθ. 1966/2006 του Συμβουλίου σχετικά με την ηλεκτρονική καταχώριση και αναφορά αλιευτικών δραστηριοτήτων καθώς και για τα μέσα τηλεπαρακολούθησης, και περί της κατάργησης του κανονισμού (ΕΚ) αριθ. 1566/2007 (5).
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση προβλέπει κοινοτική χρηματοδοτική συμμετοχή για το 2009 στις δαπάνες οι οποίες πραγματοποιούνται από τα κράτη μέλη για την εφαρμογή ορισμένων έργων για συστήματα παρακολούθησης και ελέγχου της κοινής αλιευτικής πολιτικής (ΚΑΠ) για το 2009, όπως αναφέρεται στο άρθρο 8 στοιχείο α) του κανονισμού (ΕΚ) αριθ. 861/2006. Καθορίζει το ποσό της κοινοτικής χρηματοδοτικής συμμετοχής για κάθε κράτος μέλος, το ποσοστό της κοινοτικής χρηματοδοτικής συμμετοχής καθώς και τους όρους χορήγησής της.
Άρθρο 2
Εκκαθάριση εκκρεμών αναλήψεων υποχρεώσεων
Όλες οι πληρωμές για τις οποίες υποβάλλεται αίτηση επιστροφής δαπανών πραγματοποιούνται από τα κράτη μέλη μέχρι τις 30 Ιουνίου 2013. Οι πληρωμές που πραγματοποιούνται από τα κράτη μέλη μετά την προαναφερθείσα προθεσμία δεν είναι επιλέξιμες για επιστροφή δαπανών. Οι αχρησιμοποίητες πιστώσεις του προϋπολογισμού που σχετίζονται με την παρούσα απόφαση αποδεσμεύονται μέχρι τις 31 Δεκεμβρίου 2014 το αργότερο.
Άρθρο 3
Νέες τεχνολογίες και δίκτυα πληροφορικής
1. Οι δαπάνες που διενεργούνται, όσον αφορά έργα του παραρτήματος Ι, για την αγορά, εγκατάσταση και τεχνική υποστήριξη τεχνολογίας ηλεκτρονικών υπολογιστών καθώς και για τη δημιουργία δικτύων πληροφορικής, ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Στην περίπτωση δαπανών βάσει του παραρτήματος I οι οποίες σχετίζονται με συστήματα παρακολούθησης σκαφών (VMS), συστήματα ηλεκτρονικής καταγραφής και αναφοράς πληροφοριών (ERS) ή με την παράνομη, λαθραία και άναρχη αλιεία, το ποσοστό συγχρηματοδότησης που αναφέρεται στην παράγραφο 1 ανέρχεται σε 95 %.
Άρθρο 4
Αυτόματες συσκευές εντοπισμού
1. Οι δαπάνες που διενεργούνται, όσον αφορά έργα του παραρτήματος ΙΙ, για την αγορά αυτόματων συσκευών εντοπισμού και τον εξοπλισμό αλιευτικών σκαφών με αυτές, οι οποίες βοηθούν στην τηλεπαρακολούθηση των σκαφών από Κέντρο Παρακολούθησης της Αλιείας μέσω συστήματος παρακολούθησης σκαφών (VMS) είναι επιλέξιμες για χρηματοδοτική συμμετοχή ανερχόμενη στο 95 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Η χρηματοδοτική συμμετοχή που αναφέρεται στην παράγραφο 1 περιορίζεται σε 1 500 ευρώ ανά σκάφος.
3. Για να είναι επιλέξιμες για χρηματοδοτική συμμετοχή, οι αυτόματες συσκευές εντοπισμού πρέπει να πληρούν τις απαιτήσεις που προβλέπονται στον κανονισμό (ΕΚ) αριθ. 2244/2003.
Άρθρο 5
Συστήματα ηλεκτρονικής καταγραφής και αναφοράς πληροφοριών
Οι δαπάνες που διενεργούνται, όσον αφορά έργα του παραρτήματος ΙΙΙ, για την ανάπτυξη, αγορά, εγκατάσταση και τεχνική υποστήριξη κατασκευαστικών στοιχείων συστημάτων ηλεκτρονικής καταγραφής και αναφοράς πληροφοριών, ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 95 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 6
Συσκευές ηλεκτρονικής καταγραφής και αναφοράς πληροφοριών
1. Οι δαπάνες που διενεργούνται, όσον αφορά έργα του παραρτήματος IV, για την αγορά συσκευών ηλεκτρονικής καταγραφής και αναφοράς πληροφοριών (ERS) και τον εξοπλισμό αλιευτικών σκαφών με αυτές, οι οποίες επιτρέπουν στα σκάφη να καταγράφουν και να αναφέρουν ηλεκτρονικά στα Κέντρα Παρακολούθησης της Αλιείας δεδομένα για τις αλιευτικές δραστηριότητες, είναι επιλέξιμες για χρηματοδοτική συμμετοχή ανερχόμενη στο 95 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Η χρηματοδοτική συμμετοχή που αναφέρεται στην παράγραφο 1 περιορίζεται σε 3 000 ευρώ ανά σκάφος, με την επιφύλαξη της παραγράφου 4.
3. Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και αναφοράς πληροφοριών (ERS) πρέπει να πληρούν τις απαιτήσεις που προβλέπονται στον κανονισμό (ΕΚ) αριθ. 1077/2008.
4. Στην περίπτωση συσκευών που συνδυάζουν λειτουργίες ERS και VMS, και πληρούν τις απαιτήσεις που προβλέπονται στους κανονισμούς (ΕΚ) αριθ. 2244/2003 και (ΕΚ) αριθ. 1077/2008, η χρηματοδοτική συνεισφορά που αναφέρεται στην παράγραφο 1 του παρόντος άρθρου περιορίζεται σε 4 500 ευρώ.
Άρθρο 7
Προγράμματα επιμόρφωσης και ανταλλαγών
1. Οι δαπάνες που διενεργούνται, όσον αφορά έργα του παραρτήματος V, για προγράμματα επιμόρφωσης και ανταλλαγών δημοσίων υπαλλήλων που είναι επιφορτισμένοι με καθήκοντα παρακολούθησης, ελέγχου και επιτήρησης στον τομέα της αλιείας είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Στην περίπτωση δαπανών βάσει του παραρτήματος V για σεμινάρια σχετικά με την παράνομη, λαθραία και άναρχη αλιεία, το ποσοστό συγχρηματοδότησης που αναφέρεται στην παράγραφο 1 καθορίζεται στο 95 %.
Άρθρο 8
Συνολική μέγιστη κοινοτική συμμετοχή ανά κράτος μέλος
Οι συνολικές προγραμματισμένες δαπάνες, οι συνολικές δαπάνες για έργα που επιλέγονται βάσει της παρούσας απόφασης και η συνολική μέγιστη κοινοτική συμμετοχή ανά κράτος μέλος που χορηγείται βάσει της παρούσας απόφασης έχουν ως εξής:
(σε EUR)
Κράτος μέλος
Προγραμματισμένες δαπάνες στο εθνικό πρόγραμμα ελέγχου αλιείας
Δαπάνες για έργα που επιλέγονται βάσει της παρούσας απόφασης
Κοινοτική συμμετοχή
Δανία
3 638 843
1 143 733
1 057 867
Γερμανία
2 426 282
1 017 000
828 400
Ιρλανδία
1 143 000
800 000
300 000
Ελλάδα
2 500 000
907 895
525 000
Ισπανία
10 695 000
3 783 000
2 526 000
Ιταλία
4 990 000
3 140 000
2 897 500
Λετονία
15 652
15 652
14 869
Κάτω Χώρες
1 910 000
450 000
427 500
Πορτογαλία
7 439 055
4 171 655
2 635 194
Ρουμανία
15 600
15 600
7 800
Σουηδία
1 550 000
700 000
600 000
Ηνωμένο Βασίλειο
1 153 763
911 161
779 870
Σύνολο
37 477 195
17 055 696
12 600 000
Άρθρο 9
Αποδέκτες
Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ιρλανδία, στην Ελληνική Δημοκρατία, στο Βασίλειο της Ισπανίας, στην Ιταλική Δημοκρατία, στη Δημοκρατία της Λεττονίας, στο Βασίλειο των Κάτω Χωρών, στην Πορτογαλική Δημοκρατία, στη Ρουμανία, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 16 Δεκεμβρίου 2009.

Labels: 12
11
15
6